ສສກ - ສະຖາບັນການສຶກສາ ສ ເກົາຫຼີ ຫາຫຼືຮ່ວມມືພັດທະນາຊັບພະຍາກອນມະນຸດແບບຍືນຍົງ
ຄະນະນໍາ ກະຊວງສຶກສາທິການ ແລະ ກິລາ (ສສກ) ແລະ ມະຫາວິທະຍາໄລ ສັບພະວິຊາ ສ ເກົາຫຼີ ໄດ້ມີການຫາລືຮ່ວມມື 2 ຝ່າຍ ເພື່ອແລກປ່ຽນຄວາມຮູ້ໃນການພັດທະນາຊັບພະຍາກອນມະນຸດແບບຍືນຍົງ.ເມື່ອວັນທີ 6 ມິຖຸນາ ຜ່ານມາ ທີ່ສໍານັກງານ ກະຊວງສຶກສາທິການ ແລະ ກິລາ, ທ່ານ ນາງແສງເດືອນ ຫຼ້າຈັນທະບູນ ລັດຖະມົນຕີ ກະຊວງສຶກສາທິການ ແລະ ກິລາ ໄດ້ໃຫ້ກຽດຕ້ອນຮັບການເຂົ້າຢ້ຽມຄໍານັບຂອງທ່ານ ດຣ. ນາງ Joh Namjoo ຕາງໜ້າຈາກມະຫາວິທະຍາໄລ ສັບພະວິຊາ ສ ເກົາຫຼີ ພ້ອມດ້ວຍຄະນະ, ມີບັນດາຄະນະນຳຈາກພາກສ່ວນທີ່ກ່ຽວຂ້ອງເຂົ້າຮ່ວມ
ໃນການພົບປະດັ່ງກ່າວ, ທ່ານ ດຣ. ນາງ Joh Namjoo ກ່າວໃຫ້ຮູ້ເຖິງຈຸດປະສົງຂອງການເດີນທາງມາລາວຄັ້ງນີ້, ແມ່ນເພື່ອເປັນການສ້າງສາຍພົວພັນລະຫວ່າງ 2 ປະເທດ ກໍ່ຄື ສ ເກົາຫຼີ ແລະ ສປປ ລາວ ພ້ອມທັງການຮ່ວມມືລະຫວ່າງວິທະຍາໄລ ເຕັກນິກປາກປ່າສັກ ແລະ ມະຫາວິທະຍາໄລ ສັບພະວິຊາ ສ ເກົາຫຼີ ຈະໄດ້ດໍາເນີນການເຊັນບົດບັນທຶກຄວາມເຂົ້າໃຈ (MOU) ວ່າດ້ວຍການຮ່ວມມື 2 ຝ່າຍ ເພື່ອແລກປ່ຽນຄວາມຮູ້ທາງດ້ານວິຊາການ ແລະ ການພັດທະນາຊັບພະຍາກອນມະນຸດແບບຍືນຍົງ, ແລກປ່ຽນຄວາມຮູ້ທາງດ້ານວິຊາການຂອງພະນັກງານ, ຄູ-ອາຈານ ແລະ ແລກປ່ຽນນັກຮຽນ-ນັກສຶກສາ. ນອກຈາກນັ້ນ, ຍັງໄດ້ປຶກສາຫາລືກ່ຽວກັບສາຂາວິຊາທີ່ເຫັນວ່າມີຄວາມຈໍາເປັນໃນການພັດທະນານັກຮຽນ-ນັກສຶກສາຂອງລາວ ແລະ ການຮ່ວມມືໃນດ້ານຕ່າງໆ ເພື່ອເຮັດໃຫ້ການສຶກສາຂອງລາວມີບາດກ້າວຂະຫຍາຍຕົວສູງຂຶ້ນເລື້ອຍໆ.
ຂະນະດຽວກັນ, ທ່ານ ນາງ ແສງເດືອນ ຫຼ້າຈັນທະບູນ ໄດ້ກ່າວສະແດງຄວາມຂອບໃຈຕໍ່ທາງຄະນະດັ່ງກ່າວ ໃນການຮ່ວມມືໃນຂະແໜງການສຶກສາ ແລະ ກິລາ ໂດຍສະເພາະການແລກປ່ຽນຄວາມຮູ້ທາງດ້ານວິຊາການ ແລະ ການພັດທະນາຊັບພະຍາກອນມະນຸດແບບຍືນຍົງ, ແລກປ່ຽນຄວາມຮູ້ທາງດ້ານວິຊາການຂອງພະນັກງານ, ຄູ-ອາຈານ ແລະ ແລກປ່ຽນນັກຮຽນ-ນັກສຶກສາ. ສໍາລັບໃນໄລຍະຜ່ານມາ ທຶນການສຶກສາສ່ວນຫຼາຍແມ່ນທຶນຂອງລັດຖະບານທີ່ເປັນທຶນພາຍໃນ, ຖ້າເປັນທຶນຕ່າງປະເທດ ແມ່ນເປັນການຮ່ວມມື ແລະ ຢາກສະເໜີໃຫ້ທາງມະຫາວິທະຍາໄລ ສັບພະວິຊາ ສ ເກົາຫຼີ ຖ້າຢາກໃຫ້ທາງສະຖາບັນອາຊີວະສຶກສາຂອງລາວ ສະໜອງນັກຮຽນ-ນັກສຶກສາໃຫ້ນັ້ນ ຕ້ອງໄດ້ມີການປະສານສົມທົບກັບພາກສ່ວນຕ່າງໆ ເປັນຕົ້ນການກະກຽມຄວາມພ້ອມໃຫ້ເຂົາເຈົ້າໃນເລື່ອງພາສາ, ສະໜອງອາຊີບ, ວິຊາສະເພາະ ແລະ ອື່ນໆ. ຄຽງຄູ່ກັນນັ້ນ, ຖ້າເປັນໄປໄດ້ແມ່ນຢາກໃຫ້ຊ່ວຍເຫຼືອທາງດ້ານອຸປະກອນເຝິກ, ໄອທີ, ຫໍສະມຸດ ແລະ ອຸປະກອນຕ່າງໆ ທີ່ເຫັນວ່າຈໍາເປັນໃນສະຖາອາຊີວະສຶກສາໃນຂອບເຂດທົ່ວປະເທດໃຫ້ມີການຮຽນ-ການສອນ ສາມາດພັດທະນາສາຂາວິຊາໃຫ້ເທົ່າທຽບກັບພາກພື້ນ ແລະ ສາກົນເທື່ອລະກ້າວ.
ໂດຍ: ນາງ ຕຸ່ນຄໍາ